Papersnake/gushiwen huggingface dataset:
次曾南丰韵
家坤翁（宋代）

忆昔诗豪为写真，至今光景尚如新。
亭中客鬓几人老，山下灵根千岁春。
倏歘相逢皆召杜，舂容莫逆少雷陈。
我来随分重知见，似与夫君夙有因。
谢胡廷琛惠智永千文及藤杖
邓雅（元代）

数载论交乐有馀，眼中高谊更无如。藤分九节堪扶老，帖赐千文许学书。

燕子日长挥翰墨，桃花春暖步郊墟。临风感佩殷勤意，欲报琼瑶乏所储。
太常引·金丹只在自身中
宋先生（宋代）

金丹只在自身中。真水火、炼成功。因遇吕仙公。识返本、还元祖宗。阳全阴尽，神光现处，认得自真容。名姓列仙宫。已跳出、乾坤世笼。
陈程初军门六旬寿诗直雷文 其一
曾广钧（清代）

紫电青霜白虎幡，方舟湘上静惊澜。门施行马迎长毂，车夹鸣惊壮总干。

十载荩勋酬黼衮，六旬华诞盛衣冠。元瑜为诵诗千首，自寿新篇属和难。
和前人韵
王柏（宋代）

名山终是欠徘徊，小队轻车决意来。
他日相思无觅处，殷勤先赠岭头梅。
自湘赴广道间杂咏·蟠松
李曾伯（宋代）

红紫竞芳丛，中蟠一古松。
春风自来去，吹不劝苍龙。
峡江
张思齐（清代）

一水穿双峡，孤城隐乱山。暮天闻水碓，斜日掩柴关。

地忆巴邱旧，溪如碧玉环。欲寻梅福宅，应在白云间。
或以诗送来禽次韵奉酬
陈傅良（宋代）

隔水佳人久不逢，只应我懒或君慵。
感时相馈情何厚，却说云泥笑杀侬。
早起
萧立之（宋代）

参差曙色走归云，落月犹高欲近人。客鬓已随时事改，风光犹近世情新。

孔方不是折简客，白堕真成入幕宾。忽有微吟生眼界，山光遥映雨如尘。
送魏时中胡才卿还城
吴潜（宋代）

岁晏谢纷务，掩关慕幽居。
於道良未亲，养真卿自娱。
孰谓双彦来，南征千里余。
忻然肯相过，修贽期读居。
媿无一日长，幸与斯文俱。
温温石中玉，皎皎渊底珠。
至瑶岂易求，欲速非良图。
雨余浮新绿，风暖勾萌舒。
閒斋对泮水，感物怀倚闾。
即此悟明德，远游竟何如。
徐友谦小筑冒雨访何通叟途中作
方一夔（宋代）

昔有王子猷，连夜溯剡溪。自要看雪月，借人作标题。

与君客异乡，咫尺隔东西。良会不可数，花时饮桃蹊。

俛仰便陈迹，霜叶飒已萋。近来费要约，尺书寄赫蹄。

天悭竟未破，雾雨犹溟迷。此来有缘事，小筑喧拱枅。

请君堆壁酒，洗我流骹泥。
鹦鹉曲·题玉关杨柳图
曾廉（清代）

玉关杨柳春风度。征夫莫被閒人误。湖湘子弟满天山，处处英雄儿女。

枝头杜宇彻宵啼，说道不如归去。将军犹指戍楼烟，此是我、菟裘老处。
郴江百咏并序·成仙观
阮阅（宋代）

仙去寥寥几百春，隐大依旧在湖濒。
枝头禽语人难会，石上骡踪事已陈。
送酒与泗州太守张朝请
秦观（宋代）

莫笑杭州别驾村，昔曾柱下数承恩。
而今虽是江湖吏，犹有当时七字尊。
夏夜呈从兄散骑车长沙诗
颜延之（南北朝）

炎天方埃郁，暑晏阕尘纷。独静阙偶坐，临堂对星分。

侧听风薄木，遥睇月开云。夜蝉堂夏急，阴虫先秋闻。

岁候初过半，荃蕙岂久芬。屏居恻物变，慕类抱情殷。

九逝非空思，七襄无成文。
和林都宪见素侍用见寄之韵三首 其二
王鏊（明代）

俯仰乾坤思有馀，民风渐降已非初。东都气节真堪重，西晋风流好是虚。

慷慨有怀公揽辔，残生无用我耽书。七闽风月谁收管，多在云庄一亩居。
跃鲤送人 其三
徐渭（明代）

明春杏花人满头，今年且占木稚秋。老夫醉写龙门罢，閒看盆鱼自在游。
韶州驿楼宴罢
许浑（唐代）

檐外千帆背夕阳，归心杳杳鬓苍苍。岭猿群宿夜山静，

沙鸟独飞秋水凉。露堕桂花棋局湿，风吹荷叶酒瓶香。

主人不醉下楼去，月在南轩更漏长。
候驾
边贡（明代）

遥闻葆吹声，仙仗下通明。地转苍龙道，天临白玉京。

瑞光同远近，云物半阴晴。隐隐行宫启，重关虎豹盈。
春日杂书八首
张耒（宋代）

吾闻古夸父，逐日沈虞渊。
以日为可逐，智固未足言。
徒能出八极，撑突干云天。
当其惫且毙，便使儿女怜。
至弱败至刚，水波乃飘山。
谁能守此道，却敌以空弮。
句
刘夔（宋代）

题诗人已贵，衮路冠三台。
赵忠毅东方未明之砚歌为椒园先生作
汪中（清代）

残月晖晖，太白晱晱。鸡三号，更五点，此时拜疏击大奄。

事成策汝功，不则同汝贬。赵公遗砚有此铭，清词壮志使人感。

维时委鬼当朝立，国犹有人君可格。先帝藐孤托老臣，臣心不转如此石。

一击不中岂天意，万死投荒属臣职。馀年幸及大奸除，离石封侯那可得。

淹留无命待生还，异代宝之空手泽。我生好古思古人，先生所蓄移我情。

开箧出砚大如手，水岩子石端溪坑。溪回水合土性润，炎风瘴雨凝其精。

壮士斲山绝山脉，以池作月眼作根。天生异物必有用，天启忠臣亲手铭。

满堂相顾毛发动，偪人英爽如平生。犹馀故物在人世，古泽幽姿终不敝。

曾见苦心忧国时，百四十年悲旧事。中夜㫄皇须发白，虚堂恍惚神灵至。

裂眦迸血濡墨书，石眼淋漓泪犹渍。先生有道臣节完，进礼退义古所难。

孝思不负閒居拙，正气曾诛既死奸。六经手注不知老，此研应归贤主人。

翻思梦里金精下，怪石兼疑列星化。江城天际斗牛明，夜夜寒芒正交射。
题郑中丞东溪
刘沧（唐代）

一境新开雉堞西，绿苔微径露凄凄。高轩夜静竹声远，

曲岸春深杨柳低。山霁月明常此醉，草芳花暗省曾迷。

即随凤诏归清列，几忆风花梦小溪。
二泉寺退归听松庵和王学士见寄
普真（明代）

泉上归来已一年，万松阴里屋三椽。坐浅白日浑无事，买断清三不费钱。

猿堕山崖寻果树，鹤穿林径避茶烟。王猷识我平生意，时寄新诗一两篇。
祀马将军竹枝辞
马之纯（宋代）

麦陇桑畴溪路斜，溪南溪北自千家。
当年战守知谁力，好把寒泉荐菊花。
客怀
刘文炤（清代）

建业荒城王气销，逃名何地寄渔樵。干戈梦里怀三径，刀尺声中过六朝。

旧雨不来江路晚，归鸿信断楚山遥。孤镫此际堪愁绝，独立寒空夜寂寥。
送宋起居还金华
苏伯衡（明代）

长揖谢宦徒，还归戒征轴。
眷言幽贞庐，敻在仙华麓。
就养望既盈，《考槃》志亦足。
储清浚昔池，薙荒理旧竹。
兰佩纫春蕤，荷衣制秋绿。
沆瀣晨三咽，雕胡昼九曝。
从今猿与鹤，不复怨幽独。
四凶
钟芳（明代）

象傲不出阈，四凶殃在民。亲疏亦何意，封殛惟所因。

嗟彼鸱鸮螫，流言撼邦邻。东征破斨斧，义正岂伤仁。

国步艰难日，凝旒拱默辰。圣猷各有当，奕世典刑存。
悼亡
王涣（唐代）

春来得病夏来加，深掩妆窗卧碧纱。为怯暗藏秦女扇，

怕惊愁度阿香车。腰肢暗想风欺柳，粉态难忘露洗花。

今日青门葬君处，乱蝉衰草夕阳斜。
诗一首
李昭玘（宋代）

托身深秋困泥沙，鼓腹垂颐暴水涯。天上月轮劳注想，草中咫尺有长蛇。
过秦松岭
林蕴（唐代）

散发长林下，松风入太清。空山容暮色，落叶起秋声。

世险江天窄，云深草木平。从兹归故土，勿作失群鸣。
为炉前坐
李群玉（唐代）

孤灯照不寐，
风雨满西林。
多少关心事，
书灰到夜深。
暇日约诸友生饭于石泉以讲居贫之策枢密富丈欣然肯顾宾至者七人次方德顺和贫士韵人赋一章 其三 彦融
李弥逊（宋代）

宁生但叩角，马卿亦能琴。托物写孤愤，举世谁知音。

敲门唤良友，舍木森十寻。茶瓯荐甘荠，索酒那得斟。

非无膏粱子，此药圣所钦。谁知半刺史，而有尊尧心。
和程德远二首
王之道（宋代）

未尽通宵话，犹如一日秋。
壮怀天共远，归意雨同留。
灯烬何明灭，蛩声静应酬。
十年为客梦，应不负瀛洲。
嫁次女素丝作二首 其一
章元治（清代）

幼读葩经第一章，河洲起化义能详。相攸如我诚苛刻，误汝愆能已久长。

看到夭桃花绚烂，料来秾李品端庄。雍雍鸣雁行亲迎，六礼完成好肃妆。
浪淘沙
欧阳修（宋代）

花外倒金翘。饮散无憀。柔桑蔽日柳迷条。此地年时曾一醉，还日春朝。

今日举轻桡。帆影飘飘。长亭回首短亭遥。过尽长亭人更远，特地魂销。
横翠堂成与诸公落之蒙贶佳篇不敢当也谩作数
郭印（宋代）

何处无奇观，隐显随所遇。
事有幸不幸，邂逅元非素。
招提枕山趾，出郭才数步。
高亭齐浮云，杖策邀我屡。
西厢偶徘徊，屋敝惊颓仆。
穴壁试一窥，似觉万景聚。
同来老先生，错愕喜相顾。
明朝便鸠工，栋宇更寻度。
华堂不日成，杂沓千山赴。
落日下层巅，寒烟笼远树。
乾坤发秘藏，物象争呈露。
烂赏良未能，草略杯盘具。
群公意尽欢，韵语各吟赋。
和气回阳春，篇篇奏韶濩。
堂以横翠名，夸诧盈道路。
人材何异此，用舍得其趣。
渭滨一钓夫，起为周室辅。
皇皇鲁真儒，终以不合去。
圣道奚加损，山亦无新故。
废兴适然耳，万事成感悟。
兰昌宫
刘驾（唐代）

宫兰非瑶草，安得春长在。回首春又归，翠华不能待。

悲风生辇路，山川寂已晦。边恨在行人，行人无尽岁。
颂古五十三首
释文礼（宋代）

天地广无边，何云藏北斗。
跛脚老云门，未明三八九。
琵琶仙 客窗春雨感怀
张槎（清代）

独客閒窗，刚过了、深巷买花时节。惆怅落拓心情，好景多虚设。

三尺剑、蒯缑都破；一床书，锦函生裂。猛雨冲帘，盲风撼树，小楼灯灭。

恰今朝、双鲤南来，把梓里、虚无尽情说。只有饥儿病妇，扃柴扉呜咽。

纵守得、铁杵磨成，怕难禁、鲋鱼涸辙。不如春水江南，满帆新月。
璃璃灯
紫柏大师（明代）

谁把冰轮掷下方，老禅拈取挂虚堂。
升沈虽复凭他力，内外从来本自光。
未点金容犹冷淡，才然宝座愈辉煌。
莫将龙烛堪相比，不照人王照法王。
慰梅禹金试金陵放落一首
王世贞（明代）

昔时梅宛陵，欧九并驰称。万古一诗在，青山白发憎。

云孙更蹭一，雪曲有飞腾。桃叶双头楫，芙蓉半臂绫。

此时吴女队，让汝独先登。
永遇乐 和稼轩北固亭怀古兼忆星海焦山
郑文焯（清代）

江北江南，青山占尽，台观高处。击楫狂吟，凭栏危眺，潮打孤城去。

吴头楚尾，此间天限，空有射鸥人住。看残阳、蜗蛮一角，中兴气竞龙虎。

金焦入眼，楼船东下，销得英雄一顾。白帝城边，有情乡水，应过夔门路。

昔年沉陆，战场荒草，换了酒旗戏鼓。重阳近、茱萸旧会，故人健否。
题成都笮桥观音院自画竹
程堂（宋代）

无姓无名逼夜来，院僧根问苦相猜。
携灯笑指屏间竹，记得当年手自栽。
和李校书新题乐府十二首。华原磬
元稹（唐代）

泗滨浮石裁为磬，古乐疏音少人听。工师小贱牙旷稀，

不辨邪声嫌雅正。正声不屈古调高，钟律参差管弦病。

铿金戛瑟徒相杂，投玉敲冰杳然零。华原软石易追琢，

高下随人无雅郑。弃旧美新由乐胥，自此黄钟不能竞。

玄宗爱乐爱新乐，梨园弟子承恩横。霓裳才彻胡骑来，

云门未得蒙亲定。我藏古磬藏在心，有时激作南风咏。

伯夔曾抚野兽驯，仲尼暂叩春雷盛。何时得向笋簴悬，

为君一吼君心醒。愿君每听念封疆，不遣豺狼剿人命。
自问
王禹称（宋代）

自问意何如，身穷业有馀。卷怀君子道，耽味古人书。

月给非无酒，晨羞亦有鱼。山头刺史宅，未替是吾庐。
黄金台
杜诏（清代）

霸业销沉等劫灰，黄金照耀独名台。兵连五国收燕地，力借群名始郭隗。

岂独一时能雪耻，直令千载感怜才。于今濩落风尘客，犹是纷纷向北来。
帘波二首 其二
金朝觐（清代）

帘箔何空明，差胜侧理纸。只愁燕误飞，剪取西江水。
再和班字三首
晁说之（宋代）

高躅人难解，当求古哲闲。
韩康多在市，陶令懒游山。
念我可憎面，无兄得解颜。
公乎来早晚，荆坐要须班。
满江红·银漏穿花
佚名（宋代）

银漏穿花，星河浅、窗胧曙色。烧蜜炬、锦帏春煦，瑞烟濛幂。堂上金钗行十二，庭前珠履三千客。捧流霞、潋滟玉东西，歌声溢。全五福，知无敌。来百禄，知无极。抱龙骧勋策，小劳公力。袖内光藏神武剑，他年待正天西北。顾贱夫、何可共功名，攀麟翼。
偈颂一百二十三首
释普度（宋代）

佛法无人说，虽慧不能了。
幸然平似镜，何用曲如钩。
赋得鸾台诗
庾信（南北朝）

九成吹玉琯，百尺上瑶台。能将秦女去，终是凤凰来。
韶华
仇远（元代）

韶华已如此，冉冉积芳尘。
石润先知雨，山浓浑是春。
钓鱼临积水，隔柳见行人。
应有忘归者，扁舟采白苹。
题五峰兼简英禅师
舒亶（宋代）

何人缩地海东偏，灵岳分来不计年。
几见彩云争照日，直疑仙计俗擎天。
依稀故国松千尺，迤逦前山石一拳。
四西开轩看不足，老僧时立碧溪前。
题济胜七物·二扇
陈造（宋代）

何人月样剪霜绨，改就新诗却自题。
为惜持杯折花手，免教遮日步苏堤。
寄怀许玉清
汪清（清代）

尺素裁成倩雁驰，聊将心事报君知。家无长物愁难遣，病为痴君悔已迟。

偶借新诗消俗虑，自怜瘦骨异当时。半闺珍重休惆怅，好寄平安慰所思。
山居杂诗九十首
曹勋（宋代）

春来每窃抃，春去孰可喭。
寻胜揽妍姿，对花得清燕。
樽酒所以乐，摘植得忘倦。
忽改绿阴阴，苍苔从满院。
哀传马
韩维（宋代）

喧呼国西门，驿使通万里。
十亭传一马，日夜不得止。
枯肠嗛刍豆，瘦骨击辔箠。
力尽求未息，忽已仆泥滓。
死者既不补，存者行复尔。
闻古至治世，微物均福祉。
不壅王泽流，其先在官理。
国家富郡邑，一板万生齿。
付与有失宜，得无马之似。
投鞍坐太息，春为悲风起。
放鹭鸶
李中（五代）

池塘多谢久淹留，长得霜翎放自由。

好去蒹葭深处宿，月明应认旧江秋。
送范纯粹守庆州
苏轼（宋代）

才大古难用，论高常近迂。
君看赵魏老，乃为滕大夫。
浮云无根蒂，黄潦能须臾。
知经几成败，得见真贤愚。
羽旄照城阙，谈笑安边隅。
当年老使君，赤手降於菟。
诸郎更何事，折箠鞭其雏。
吾知邓平叔，不斗月支胡。
寄顾次岳五首
许月卿（宋代）

运千可际休明运，心一堪传贤圣心。
不一此心非自玉，半千之运或如金。
道源天出三清境，远目明双寸碧岑。
胸次须令天样阔，五湖为带三江襟。
赠戴竹堂
陈龙（明代）

庭户翛然爽似秋，筼筜祇护小堂幽。日光筛地碎金雨，岚气袭堂空翠浮。

乞笋僧来成坐久，论诗客至更迟留。明廷方下徵贤诏，未许追随二阮游。
程枢母永嘉郡夫人挽诗二首 其二
洪适（宋代）

赫奕家声振，吾乡今所稀。北堂黄发寿，西府黑头归。

方羡含饴乐，俄闻侍膳非。万家旁置处，空怆白云飞。
水调歌头 其五 江淮一览
吴潜（宋代）

勋业竟何许，日日倚危楼。天风吹动襟袖，身世一轻鸥。

山际云吹云合，沙际舟来舟去，野意已先秋。很石痴顽甚，不省古今愁。

郗兵强，韩舰整，说徐州。但怜吾衰久矣，此事恐悠悠。

欲破诸公磊块，且倩一杯浇酹，休要问更筹。星斗阑干角，手摘莫惊不。
哭亦周
赵文（宋代）

擢第君王与袍笏，盖棺丞相办深衣。
江南仕宦堪车载，如此全归似汝稀。
颂古四十四首
释法泰（宋代）

格外谈，惊人句，
懵懂禅和徒指注。灼然好个佛无光，
言下迷宗空自忙。赖有知音招庆在，
譊讹一夏为雌黄。雌黄出，
暗写愁肠寄知识。
句 其四
夏倪（宋代）

书来整整复斜斜。
丁丑二月二十一日集英殿赐第
王十朋（宋代）

太平天子崇儒术，寒贱书生荷作成。槐市育才叨舍选，枫宸唱第冠时英。

圣恩宽大容愚直，御墨褒嘉佩宠荣。却笑刘蕡不遭际，徒令纸上有虚名。
还都
宋祁（宋代）

一封东走罢州麾，却趁清班上赤墀。
侍史香炉留直夜，王孙春草见归时。
虚名所赖天藏拙，晚岁无如病与衰。
要在属车何所用，只堪盛酒比鸱夷。
平城苦
黄淳耀（明代）

平城苦，平城苦，七日弩食能彀弩。围开一角幸有神，女嫁蛮中弩犹愈。

锦车千乘送蛾眉，玉颜羞杀舆中姬。姬虽已羞汉未足，乌孙又听歌黄鹄。
句
高似孙（宋代）

东西都汉犹司马，三百年唐只次山。
子进子仪过予山居子进有诗次韵呈子进兄弟二首 其二
赵蕃（宋代）

荆溪有三士，求识自初年。才大俱诗伯，公惟愧饮仙。

结交期耐久，过我地忘偏。惭愧衡门下，今成顿有边。
赵庸斋为程生作梅窗二字因为之赋
胡仲弓（宋代）

作赋何如宋广平，吟诗谁是老逋清。
庸翁不喜诗兼赋，写与閒人作美名。
寄刘凝远峦四首
赵蕃（宋代）

一生已分阻长饥，轻薄羞随造化儿。
远寄微言作君寿，无盐何敢突西施。
极乐寺纪游
袁宗道（明代）

高梁桥水从西山深涧中来，道此入玉河。白练千匹，微风行水上若罗纹纸。堤在水中，两波相夹。绿杨四行，树古叶繁，一树之荫，可覆数席，垂线长丈馀。

岸北佛庐道院甚众，朱门绀殿，亘数十里。对面远树，高下攒簇，间以水田，西山如螺髻，出于林水之间。

极乐寺去桥可三里，路径亦佳。马行绿荫中，若张盖。殿前剔牙松数株，松身鲜翠嫩黄，斑剥若大鱼鳞，大可七八围许。

暇日，曾与黄思立诸公游此。予弟中郎云：“此地小似钱塘苏堤。”思立亦以为然。余因叹西湖胜景，入梦已久，何日挂进贤冠，作六桥下客子，了此山水一段情障乎？是日分韵，各赋一诗而别。
富民犯米四十字以喻之
朱南杰（宋代）

彼此有人心，人心即讼庭。
初无深利害，倒自费调亭。
私意生荆棘，公家有典刑。
落便宜是益，座右可刊铭。
青羊宫小饮赠道士
陆游（宋代）

青羊道士竹为家，也种玄都观里花。
微雨晴时看鹤舞，小窗幽处听蜂衙。
药罏宿火荧荧暖，醉袖迎风猎猎斜。
老我一官真漫浪，会来分子淡生涯。
旧内臣家老马
宋无（元代）

罢直奚官雪满腮，少年曾扈上之回。
金砧丰削蹄多裂，玉秣辛酸齿半摧。
苜蓿地间春早遍，葡萄宫废野花开。
病嘶破枥秋风夜，独忆先朝较猎来。
蝶恋花
周邦彦（宋代）

鱼尾霞生明远树。翠壁粘天，玉叶迎风举。一笑相逢蓬海路。人间风月如尘土。
剪水双眸云鬓吐。醉倒天瓢笑语生青雾。此会未阑须记取。桃花几度吹红雨。
寿傅泽民医师 其一
韩雍（明代）

箫鼓声中劝酒频，南邻仙老庆初辰。知君自有长生术，不用诗人祝大椿。
戊午元日读书至夜分有感二首 其二
陆游（宋代）

强戴罗幡怯岁增，光阴堪叹捷飞腾。檐间点滴新春雨，窗下青荧半夜灯。

傍架讨寻书散乱，倚屏吟啸发鬅鬙。极知老境惟当佚，绝学端居恨未能。
七言送梅
沈遘（宋代）

禁阁深严帝策书，侍臣才调蜀相如。屡从金马辞番直，又下承明佩左鱼。

弩矢前驱登北固，壶浆迎路过姑苏。使君诗老江山胜，早晚新篇到石渠。
彭青老好谈禅喜作诗西宁诗
王庭圭（宋代）

未省前身是道人，莫嗟求仕困无津。东风动地泥牛吼，檐卜花开别是春。
沈德和使君生辰四首
陈棣（宋代）

化工有至仁，嘘为三月春。
宁知清淑气，回薄在兹辰。
兹辰亦何有，璇霄见老人。
黄堂沸笙箫，宴席方横陈。
宝觞酌流霞，艳歌飞梁尘。
未尝王母桃，敢荐蒙庄椿。
贱子今何幸，明时识凤麟。
马曹宁寄傲，鼠技屡迷津。
尚容东郭吹，敢效西子颦。
誓将顽钝质，埏埴烦陶钧。
三月三十日题慈恩寺
白居易（唐代）

慈恩春色今朝尽，尽日裴回倚寺门。

惆怅春归留不得，紫藤花下渐黄昏。
庆清朝（牡丹）
曹勋（宋代）

绛罗萦色，茸金丽蕊，秀格压尽群芳。人间第一娇妩，深紫轻黄。乍过夜来谷雨，盈盈明艳惹天香。春风暖，宝幄竞倚，名称花王。

朝槛五云拥秀，护晓日、偏宜翠幕高张。秾姿露叶，临赏须趁韶光。最喜鉴鸾初试，数枝姚魏插宫妆。然绛蜡，共花拚醉，莫靳瑶觞。
自惊
弘历（清代）

彭城夏孟阅河工，小设施救弊而已。河高堤卑乏善策，伏秋大汛惟时矣。

南望无刻敢释心，生灵亿万所攸恃。诘旦问有南来章，河臣限驰四百里。

唶哉此恐非佳音，启囊怵惕忙披视。乃议曰脩治河疏，邮传原属遵吾旨。

楗茭惟固沙更刷，额庆吾民蒙佑祉。自惊自致自复慰，近臣那易知有喜。
中秋无月呈席上诸公二首 其一
宗臣（明代）

翩翩携杖至，爱此河中洲。不见关山月，空分天地秋。

鱼龙潭水黑，松桂石门幽。瑶瑟何人抱，湘灵未易求。
送洪维那
释普岩（宋代）

知把虚空一口吞，髑髅瞥转振乾坤。
破沙盆月儿录在，玉笛横吹出海门。
句
吴璋（唐代）

风急城闉砧杵动，雨余园圃辘轳收。
哭潘令
王琮（宋代）

河阳桃李树，惆怅不逢春。
官为吟诗折，家因好客贫。
故山归去远，遗像挂来真。
谁向江头哭，共乡三数人。
雨过驼山小楼
伍瑞隆（明代）

行眺不得志，萧然还掩关。雨中千树橘，花外万重山。

湿鸟归恒暮，孤云去不还。啸歌向天地，吾意醉醒间。
减字木兰花·维熊佳梦
苏轼（宋代）

秘阁古《笑林》云：“晋元帝生子，宴百官、赐束帛，殷羡谢曰：‘臣等无功受赏。’帝曰：‘此事岂容卿有功乎！’同舍每以为笑。”余过吴兴，而李公择适生子，三日会客，求歌辞，乃为作此戏之，举座皆绝倒。

维熊佳梦，释氏老君亲抱送。壮气横秋，未满三朝已食牛。
犀钱玉果，利市平分沾四座。多谢无功，此事如何着得侬。
闻角
杜牧（唐代）

晓楼烟槛出云霄，景下林塘已寂寥。

城角为秋悲更远，护霜云破海天遥。
偈颂一百零二首
释绍昙（宋代）

卢老无端颺下柴，碓头舂出古菱花。
恶声千载成狼籍，养子谁人解克家。
留别王司马嵩
李白（唐代）

鲁连卖谈笑，岂是顾千金。
陶朱虽相越，本有五湖心。
余亦南阳子，时为梁甫吟。
苍山容偃蹇，白日惜颓侵。
愿一佐明主，功成还旧林。
西来何所为，孤剑托知音。
鸟爱碧山远，鱼游沧海深。
呼鹰过上蔡，卖畚向嵩岑。
他日闲相访，丘中有素琴。
隔浦莲近拍 夏日寓吴门花溪草堂与西溟夹水而居赋示西溟
陈维崧（清代）

玲珑云水几处，借我闲消暑。掠槛沙鸥过，潭香触，碎成雨。

千顷风荷举，红妆嫭。缃菂中心苦，最怜汝。披襟脱帽，新凉随意搴取。松风细响，绿雪暗翻花乳。

林际濛濛皓月吐。四鼓，隔波尚有人语。
雪後登灵果寺阁
王禹偁（宋代）

雪引诗情不敢慵，来登高阁犯晨钟。
山僧莫怪多时望，玉立南山万万峰。
和瑞雪
江万里（宋代）

与天通处在人和，未有人和天荐瘥。
消息连朝来玉阙，川原满荐尽银河。
坡书已得欧公体，力士宜尊太白靴。
人物于今如越雪，欲令惯见不嫌多。
题张少仪望云图
刘大櫆（清代）

天上浮云无定踪，倏忽变转随长风。如鸟如衣如擘絮，何如游子飘零西复东。

忆君入洛年华盛，路指天门未为觅。十年奔马走三边，千古才人同一命。

有才无命奈君何，不用悲伤损太和。东方且向市中隐，宁戚谁当朱下歌。

幕府沈沈白日陨，出门怅望南天尽。南天一望尽浮云，不见黔阳白发人。

白发一白不可黑，游子愁思泪沾臆。昨夜风吹大火流，梦魂飞绕芳杜洲。

芳杜洲前山水隔，觉来依旧南云白。男儿生世不得铭功勒石燕然山，岌峨空负头上冠。

会须吸饮藐姑上，聊可浮沈宾佐间。我闻人情圣人有弗禁，安能低颜龌龊长不欢。

天空地阔任所适，何日开笼放白鹇。
纵酒
韩淲（宋代）

纵酒非能饮，长言未是诗。年华除夜逼，心事故人为。

君欲醉须醉，我还归便归。南豅到南涧，官柳野梅知。
失题
王昌龄（唐代）

奸雄乃得志，遂使群心摇。赤风荡中原，烈火无遗巢。

一人计不用，万里空萧条。
金陵杂兴二百首
苏泂（宋代）

十里城壕尽是花，覆舟山下几人家。
日长知道游车倦，自汲新泉唤饮茶。
满庭芳
毕大节（宋代）

井络储精，岷江钟秀，挺生名世真贤。充闾佳气，非雾亦非烟。况值小春时候，蓂背下、八荚争妍。余波在，九华父老，歌颂播喧阗。

三年。书治最，南唐重赋，一旦俱蠲。此恩垂不朽，刻石流传。愿借沧溟为寿，玳筵上、满吸长川。从兹去，鸾坡凤阁，平步稳登仙。
踏莎美人·喜复李公桥用弹指词韵
安经德（清代）

寂寞空山，飘零大树。当年相国曾游处。我来圮上手频招，犹望英雄人物再停棹。

废院观泉，荒祠听雨。独深凭吊和谁语。海田变易任风潮，且喜重还仆射旧时桥。
寒食有怀
薛能（唐代）

流落伤寒食，登临望岁华。村球高过索，坟树绿和花。

晋聚应搜火，秦喧定走车。谁知恨榆柳，风景似吾家。
途中逢周朴
贯休（唐代）

东西南北路，相遇共兴哀。世浊无知己，子从何处来。

菊衰芳草在，程远宿烟开。傥遇中兴主，还应不用媒。
伤蔡文仲秋闱失意四十韵
刘弇（宋代）

侧听秋闱榜，君名又不传。病龙频失水，倦鸟久惊弦。

有意期行道，无人肯荐贤。长沙伤鵩日，西狩获麟年。

失意应常理，嗟君最可怜。双亲堂上老，三釜养中偏。

须有千茎雪，家无二顷田。甑中尘屡起，囊乏磬长悬。

草木荒三径，埃氛满一廛。鹑衣伤子夏，蜗舍病焦先。

雪冷袁安卧，风清靖节眠。谩誇五色笔，不及一囊钱。

抱玉冤谁雪，沉舟恨自牵。翼摧云外鹄，身绊驾头鹯。

愤气高冲斗，悲号下入泉。未甘为败将，犹拟奋空拳。

文丧思投笔，胶稀欲绝弦。悲弹三尺剑，闷钓五湖船。

迁摈当修史，雄闲合草玄。张衡四愁什，杜甫八哀篇。

膑刖兵书作，丘穷易道编。文人从坎坷，才子本迍邅。

得失诚由命，穷通莫怨天。不须吟泽畔，何用饿山巅。

豹匪终藏雾，龙非久在渊。鹄侯高定中，杨叶细须穿。

子况千人敌，身仍百善全。平生于传癖，终日被书癫。

容貌堂堂也，胸襟落落然。文章追贾马，德行继渊骞。

吐论昆崙决，挥毫组绣联。字奇称草圣，句巧号诗仙。

身瘦文弥古，家贫节更坚。士流瞻若斗，学者慕如膻。

自合升朝右，宁终死道边。此来虽蠖屈，前去定莺迁。

邹黍当重秀，韩灰决复燃。焚舟收后效，破釜雪前愆。

诚愿穷犹斗，何甘废中权。未应豪杰士，憔悴老螺川。
和季文山斋早春二首 其一
钱惟善（元代）

方壶元不离人间，倚遍东风十二阑。烟雨楼台春似画，水云窗二昼生寒。

遥知洗鼎煎茶待，定许敲门借竹看。醉后石桥花烂熳，翠禽啁哳在檐端。
次韵和吴冲卿秋意四首·窥梨卑枝垂
司马光（宋代）

端居倦烦暑，园圃久不窥。
雨余秋气新，红叶生紫梨。
形骸得萧散，不知环堵卑。
何能效流俗，把酒须菊枝。
登高已可醉，四野青云垂。
蓝田溪杂咏二十二首。题南陂
钱起（唐代）

家住凤城南，门临古陂曲。时怜上林雁，半入池塘宿。
寄徐师利 其一
释守卓（宋代）

要明得丧非干我，须到身心洞彻时。彻处忘缘缘即彻，从兹出处但随宜。
独乐园七题·见山台
司马光（宋代）

吾爱陶渊明，拂衣遂长往。
手辞梁主命，犧牛惮金鞅。
爱君心岂忘，居山神可养。
轻举向千龄，高风犹尚想。
绍兴庚辰余游谢康乐石门与老洪道士痛饮赋诗
陆游（宋代）

二十余年别石门，灯前感旧欲消魂。
人生万事皆如梦，自笑区区记剑痕。
次韵弟观送牡丹
陈著（宋代）

极目风沙姚魏家，耳边忍听后庭花。
谁能把家前黄醉，添得临风感岁华。
兄长莒公赴镇道出西苑作诗有长杨猎近寒熊吼
宋祁（宋代）

宝楼斜倚阙西天，北转楼阴压素涟。
白雪久残梁複道，黄头閒守汉楼船。
尘轻未损朝来雾，树暖才容腊外烟。
弭节不妨饶怅恋，待歌鱼藻记他年。
送韩校书赴江西
无可（唐代）

车马东门别，扬帆过楚津。花繁期到幕，雪在已离秦。

吟落江沙月，行飞驿骑尘。猿声孤岛雨，草色五湖春。

折苇鸣风岸，遥烟起暮蘋.鄱江连郡府，高兴寄何人。
夕照
包兰瑛（清代）

参差茅屋晚烟微，麦陇风清乳燕飞。夕照邮亭渔唱远，绿杨桥畔一僧归。
西施浣纱篇
宋之问（唐代）

西施旧石在，苔藓日于滋。几处沾妆污，何年灭履綦？

岸花羞慢脸，波月敩嚬眉。君将花月好，来比浣纱时。
酒泉子
晏殊（宋代）

三月暖风，开却好花无限了，当年丛下落纷纷。最愁人。

长安多年利名身。若有一杯香桂酒，莫辞花下醉芳茵。且留春。
感遇十二首
张九龄（唐代）

兰叶春葳蕤，桂华秋皎洁。
欣欣此生意，自尔为佳节。
谁知林栖者，闻风坐相悦。
草木有本心，何求美人折。

幽人归独卧，滞虑洗孤清。
持此谢高鸟，因之传远情。
日夕怀空意，人谁感至精？
飞沉理自隔，何所慰吾诚？

鱼游乐深池，鸟栖欲高枝。
嗟尔蜉蝣羽，薨薨亦何为。
有生岂不化，所感奚若斯。
神理日微灭，吾心安得知。
浩叹杨朱子，徒然泣路岐。

孤鸿海上来，池潢不敢顾。
侧见双翠鸟，巢在三珠树。
矫矫珍木巅，得无金丸惧？
美服患人指，高明逼神恶？
今我游冥冥，弋者何所慕！

吴越数千里，梦寐今夕见。
形骸非我亲，衾枕即乡县。
化蝶犹不识，川鱼安可羡。
海上有仙山，归期觉神变。

西日下山隐，北风乘夕流。
燕雀感昏旦，檐楹呼匹俦。
鸿鹄虽自远，哀音非所求。
贵人弃疵贱，下士尝殷忧。
众情累外物，恕己忘内修。
感叹长如此，使我心悠悠。

江南有丹橘，经冬犹绿林。
岂伊地气暖，自有岁寒心⑿。
可以荐嘉客⒀，奈何阻重深。
运命唯所遇，循环不可寻。
徒言树桃李，此木岂无阴。

永日徒离忧，临风怀蹇修。
美人何处所，孤客空悠悠。
青鸟跂不至，朱鳖谁云浮。
夜分起踯躅，时逝曷淹留。

抱影吟中夜，谁闻此叹息。
美人适异方，庭树含幽色。
白云愁不见，沧海飞无翼。
凤凰一朝来，竹花斯可食。

汉上有游女，求思安可得。
袖中一札书，欲寄双飞翼。
冥冥愁不见，耿耿徒缄忆。
紫兰秀空蹊，皓露夺幽色。
馨香岁欲晚，感叹情何极。
白云在南山，日暮长太息。

我有异乡忆，宛在云溶溶。
凭此目不觏，要之心所钟。
但欲附高鸟，安敢攀飞龙。
至精无感遇，悲惋填心胸。
归来扣寂寞，人愿天岂从？

闭门迹群化，凭林结所思。
啸叹此寒木，畴昔乃芳蕤。
朝阳凤安在，日暮蝉独悲。
浩思极中夜，深嗟欲待谁。
所怀诚已矣，既往不可追。
鼎食非吾事，云仙尝我期。
胡越方杳杳，车马何迟迟。
天壤一何异，幽嘿卧帘帷。
题晚照楼
陈著（宋代）

乳峰天下景，清景此尤多。
檐影夕阳树，帘香新水荷。
虚通云入室，平送鹤归窠。
高坐清凉境，人閒自沸锅。
题罗汉洞
应材（宋代）

石磴巍峨捉膝行，行时不觉看时惊。
纵教良匠描难就，自是天工造化成。
水调歌头·近畿贤太守
陈惟哲（宋代）

近畿贤太守，陆地隐神仙。功高玉记，名通紫府自长年。拂拭壶玉光景，游戏人间风月，富贵本青毡。十载五分牧，惠泽浸江天。把文章，做勋业，德才全。龟峰堂上，满城和气入歌筵。春在百花庭院，坐拥十眉珠翠，寿酒吸长川。来岁称觞处，稳向凤池边。
峻极上院
晁说之（宋代）

山下青青春已归，百花山上正芳菲。
人间颜色易零落，百万千年云锦衣。
题吉水鼋潭李氏仁寿堂
崔与之（宋代）

拙直多忤物，孤根徒自危。
祈闲三扣阍，天远不我知。
尽书趣入三，君命其可违。
火云正烧空，短蓬气如炊。
修途久困顿，病骨尤支离。
奄奄尚残息，舣棹江之湄。
来登三元山，炎歊顿无威。
徘徊古亭上，好风吹客衣。
聊为三日留，食斯眠於斯。
涧泉虢虢鸣，四山翠屏围。
夜深松桂寒，朝瀣生林霏。
李君亦达士，与我真忘机。
乃於山之颠，预作佳城基。
生则此其乐，死则此其归。
采药求长年，华发世所希。
荷锸欲自埋，不以遗体为。
要皆非中道，识者之所嗤。
知命故不忧，李君其庶几。
触目此界，陡悟昔者非。
更作首丘想，行色应迟迟。
还游仁寿庵，细元渊明诗。
寓形复几时，皇皇欲何之。
富贵非吾愿，帝乡不可期。
息怜一身孤，蒲柳先秋衰。
百念尽灰冷，故园劳所思。
我有石壁山，亩计十有奇。
归去营一窟，曲肱送斜晖。
培植先人树，投老长相依。
清泉白石盟，基心天一涯。
解嘲 其二
李彭（宋代）

丘林久矣自耘锄，罕识心劳瓜芋区。不复论文传幼妇，安能索笔著潜夫。
宣州杂诗二十首
梅尧臣（宋代）

高斋谢公殁，此地即危楼。
不改窗中岫，无停川上舟。
壁阴缘薜荔，城暝笑鸺鶹。
万井晓烟合，素霓横树头。
介之惠诗言斥于礼部欲自此高退山
孔平仲（宋代）

角艺词场欲进身，混然谁辨玉并珉。无常胜负如六博，不幸沈浮知几人。

君已自甘龙退蛰，我犹有待蠖求伸。未腰相印男儿耻，他日功成方卜邻。
过潘孺朗绮绚堂次郑太史韵
梁元柱（明代）

出关身便谪神仙，别院逢君小洞天。作赋自知惭锦绣，閒居原洞拥嫏嬛。

当窗雨沫琅函润，扑席花明绮槛鲜。况有珀光传玉碗，夜深一话已重元。
次韵答崔公孺国博
韩琦（宋代）

向陪亡室鹡鸰原，正是轻霜九日天。醉语忘形几尔汝，诗毫挥纸速云烟。

思穷碧落今无术，泪洒黄花两换年。一览嘉章生百恨，孤怀还昧觉心圆。
浣溪沙（许公堂席上次韵王幼安）
叶梦得（宋代）

绛蜡烧残夜未分。宝筝声缓拍初匀。斗枢光照坐生春。

便恐赐环归衮绣，莫辞挥翰落烟云。凤城西去断离魂。
沁园春·春事阑斑
吴泳（宋代）

春事阑斑，桐花烂漫，不堪凤栖。叹交枰世道，容容是福，危航宦海，了了成痴。邵子豪情，乐天狂态，六十六年才觉非。溪山畔，要看承风月，舍我其谁。文章高下随时。料织锦应须用锦机。愧老无健笔，高凌月胁，病无佳句，下解人颐。君昔东坡，我今韩愈，造化一炉如小儿。都休管，看龟翻荷露，燕落芹泥。
人日次梁药亭韵兼柬川南长寿
陈恭尹（清代）

衰颜与懒岁俱增，心在冰壶更著冰。七日为人虽复尔，五伦于我独存朋。

川南使者新贻酒，海外归僧昨寄藤。旧好无多皆白首，草堂期续夜吟灯。
南乡子（陈南仲生日）
王之道（宋代）

遗爱满南州。千骑曾为万里游。琳馆归来，无责更无忧。坐听笙歌醉玉舟。

香雾郁金虬。春入梅花助献酬。请祝遐年，长笑挹浮丘。何止莘君一百筹。|<友人莘彭年遗公九十六筹，故及之>|
冈山树色
卓梦采（清代）

大冈山畔小冈连，翠色苍茫欲接天。石洞云关閒去鸟，丹枫乌桕半残烟。

染成玛瑙蘤疑剩，削出芙蓉水欲然。揽胜游人临绝顶，几回摇曳为谁牵。
偈颂一百一十七首
释绍昙（宋代）

苦涩菖蒲茶，胶粘青蒻粽。
嗅著鼻头辛，咬得牙关肿。
佛病祖病蠲除，妖星怪星惊悚。
善才采药，颺在壁根。
天师书符，搞藏衣笼。
和盘掇出宴佳宾，山鸟山花欣然。
锦绣铺陈，笙簧品弄。
啰啰招，啰啰送，
莫怪空疏，伏惟珍重。
池荷
乔行简（宋代）

萱草轩窗处处幽，酒中不著客中愁。
芭蕉叶上无多雨，分与池荷一半秋。
题丁琢亭画令公庙壁
长闱（清代）

山色逶迤树色稠，风光遥接塞垣秋。僧栖红叶林边寺，人在斜阳江上舟。
食虎眼
徐渭（明代）

虎眼白琉璃，谁能隶虎皮。小毬蜂粉结，高液鸟群司。

妇去茶如荠，王归胆亦饴。由来甘苦柄，舌观岂能持。
次韵和甫春日金陵登台
王安石（宋代）

钟山漠漠水洄洄，西有陵云百尺台。万物已随和气动，一樽聊与故人来。

天边幽鸟鸣相和，地上晴烟扫不开。愁眼看春长恐尽，直须去取六龙回。
再用杜子美韵十首 其六
方献夫（明代）

矢击岩隈石，杯分涧顶泉。纵狂成矍铄，久病起沈绵。

好景惟消酒，清风不卖钱。山灵催得句，云雨拥前川。
子玉以大计量移赋慰
胡应麟（明代）

三叹崔亭伯，清风玉不如。吏情甘惨淡，公府绝吹嘘。

考署阳城拙，名成谷口愚。祇应宣室夜，前席治安书。
初夏喜大人到舍
张蘩（清代）

屏迹多年与世违，偶贪花信到柴扉。典衣不惜沽春酿，扫石何妨待月辉。

芍药敛妆红欲瘦，芰荷出水碧初肥。相看莫使花枝笑，沈醉休辞酒力微。
酒舫
刘敞（宋代）

悠悠转小棹，漾漾逐浮萍。载酒和嘉月，投篇吊独醒。
贺皇太子九月四日生辰四首
杨万里（宋代）

继照姿天纵，分阴学日勤。
橘中招绮夏，瓜处屏伾文。
老别鱼竿月，来依鹤禁云。
还将古为监，聊当野人芹。
中秋日闻海上捷音
玄烨（清代）

万里扶桑早挂弓，水犀军指岛门空。来庭岂为修文德，柔远初非黩武功。

牙帐受降秋色外，羽林奏捷月明中。海隅久念苍生困，耕凿从今九壤同。
思二亭送光禄谢寺丞归滁阳
欧阳修（宋代）

吾尝思醉翁，醉翁名自我。
山林本我性，章服偶包裹。
君恩未知报，进退奚为可。
自非因谗逐，决去焉能果。
前时永阳谪，谁与脱缰锁。
山气无四时，幽花常婀娜。
石泉咽然鸣，野艳笑而傞。
宾欢正諠哗，翁醉已岌峨。
我乐世所悲，众驰予坎轲。
惟兹三二子，嗜好其同颇。
因归谢岩石，为我刻其左。
上元
宋咸（宋代）

连甍珠阁迷仙阆，几处星楼接绛河。
实马纵横浮市照，香尘撩乱夹春和。
满江红·葺屋为舟
程垓（宋代）

葺屋为舟，身便是、烟波钓客。况人间元似，泛家浮宅。秋晚雨声人背稳，夜深月影窗棂白。□满船诗酒满船书，随意索。

也不怕，云涛隔。也不怕，风帆侧。但独醒还睡，自歌还拍。卧后从教鳅鳝舞，醉来一任乾坤窄。恐有时、撑向大江头，占风色。
家居
姚素榆（清代）

多事萧郎爱远游，半村半郭足清幽。日斜低没桥心影，风紧难维渡口舟。

客路渐迷新绿草，侬家旧住小红楼。等閒忽动天涯思，极目江关渺渺愁。
夏日过龙翔寺养蒙室空问琦元朴书记因读郑明德诗就韵奉赠
丁复（元代）

新竹满墙雨，西邻留老翁。上人虎丘虎，作客龙河龙。

及室每爱玉树好，住屋少隔银杏东。日不得见夜作梦，时一过之但恐空。

百年共秋草，两间同转蓬。昨日之日我发亦已白，明日之日子颜宁复红？

众皆上，我固下，宋石胡卢谁售价？花缘树茂煖为冬，叶为松高寒入夏。

南风西来即是秋，高歌且尔锵鸣球。一蜗举世两斗国，六鳌何处三山洲？

须君界发白毫相，放我江湖之客舟。我年五十九知命，我自信之谁与證？

君今语我我即闻，我且语君君乃听。僦屋得园一亩耕，煮菜作羹全无成。

何如宁戚扣牛角，长歌夜夜迨天明。
百花桥
况志宁（宋代）

波光清浅玉虹横，过客谁题柱上名。
锦锈铺张春色满，小车花下丽人行。
曲江游人歌
佚名（唐代）

春光且莫去，留与醉人看。
五港
张郛（宋代）

源出金溪北，支分五港开。碧波涵白日，秋水渍苍苔。

鳞介多潜育，渔人自溯洄。嗟予羁薄宦，因此欲归来。
苦雨
林希逸（宋代）

一春苦淋漓，既晴差自喜。四郊遽如壑，晴日共能几。

人言山雨骤，每点大如指。新秧过半空，农泣向妻子。

今年种如金，典质到衣被。忍饥事犁锄，岂料今乃尔。

一饱强营营，天公难指拟。先淫后必涸，我虑非止此。

可奈漫空云，如墨来未已。长宵攲枕听，揽衣四五起。

滴碎愁人心，不滴愁人耳。
自和寒食韵
梅挚（宋代）

龟堞春游径路赊，青青踏去冒烟华。
翠停舴艋客寻寺，红卸羃{上四下离}人上车。
亭落五重沽卓酒，钗行十二步潘花。
乘欢醉尽高阳侣，倒载归来不认家。
洞房曲
徐熥（明代）

檀郎意憨痴，留灯照绰约。郎嫌罗帐深，侬嫌罗帐薄。
再用丝字韵谢张留守垂访新居
项安世（宋代）

画出城都客子诗，元戎真赴野人期。
白沙翠竹新晴罢，红旆青人小队移。
圣世散材甘永叶，师门曲木未全遗。
惊魄已作逃弦雁，只顾长江理约丝。
和费廷玉
仇远（元代）

笑人狗走鹿斯奔，父子瓜畦手自耘。
不愿青黄施断木，且将苍白看浮云。
山巾聊友华阳鹤，野饭时羹古涧芹。
显宦何如廉贾好，茜卮千石鮆千斤。
自咏二首 其一
祖无择（宋代）

松下门开入翠微，草香花气袭春衣。山中深僻无人到，自有閒云共鹤飞。
邗沟绝句
释道潜（宋代）

隔屋萧萧风度竹，当空粲粲斗翻芒。峥嵘岁月人间暮，目断云山归兴长。
悼竹
李东阳（明代）

园南旧植千竿绿，高者如墙大如屋。
风狂雨急墙屋翻，干折丛低共倾覆。
忽惊舞罢鸿门会，怒斗纷纷碎苍玉。
复似骊山坠石余，数百书生葬坑谷。
初疑凤羽堕当空，更讶箨龙身在陆。
翠落琼飞不复完，顿使泥沙汗人目。
忆昔新移近水隈，瘦骨棱层不盈束。
晨浇恐被风日燥，晚护幸免霜雪酷。
十年长养成亦艰，一旦摧颓势何速。
我时夜半惊水至，崛起苍黄问僮仆。
彼呆不识人意劳，只顾囊衣与甔粟。
观里桃花何足论，堂前楠树犹堪录。
无家更欲买山林，有径谁当伴松菊。
前轩好竹只数个，颇觉幽怀看未足。
春来拟欲探萌芽，苍苔慎勿迷双躅。
丙辰夏和周宰
李吕（宋代）

爱公北堂幽，背郭出尘外。
登临揽万象，气宇自怡泰。
目寄孤归鸿，道存不下带。
山水含清晖，况复总其会。
隔岸列乔松，亭亭若车盖。
云过矫虬龙，凤来听竽籁。
於此省借留，饥民斯有赖。
明月棹孤舟 溪上归舟
沈蓥（清代）

眼界秋空绳影窄。秋味在、一奁秋碧。拳鹭窥人，眠鸥选梦，蠲绪宕人心魄。

败苇凉生光乍湿。听远浦，渔榔声绝。乌舫寥寥，红楼隐隐，飞出一枝瘦篴。
边上逢薛秀才话旧
韦庄（唐代）

前年同醉武陵亭，绝倒闲谭坐到明。也有绛唇歌白雪，

更怜红袖夺金觥。秦云一散如春梦，楚市千烧作故城。

今日皤然对芳草，不胜东望涕交横。
游仙诗
何劭（魏晋）

青青陵上松，亭亭高山柏。
光色冬夏茂，根柢无凋落。
吉士怀真心，悟物思远托。
扬志玄云际，流目瞩岩石。
羡昔王子乔，友道发伊洛。
迢遽陵峻岳，连翩御飞鹤。
抗迹遗万里，岂恋生民乐。
长怀慕仙类，眇然心绵邈。
赠方时素杨君极王子敦还乡
湛若水（明代）

沧溟水月照君清，相逐鹏程万里行。要识秋风无限意，不留分榻坐朱明。
残荷
钱孟钿（清代）

一片秋心近水殊，空庭为惜雨声枯。曾含夕露衣同冷，及听清声梦已孤。

几干纷披随败箨，半塘摇落并残蒲。薰风不与留颜色，翠佩江皋再见无。
夜宿宝岩寄寇李二鍊师兼怀王环中
李彭（宋代）

北风驱云度危峤，日下苍茫烟霭横。山灵唤客起杖屦，定自不霭为此行。

山南冥搜未得妙，山阴问津向猿鸟。遥岑叠叠罗峻屏，溪流溅溅鸣楚调。

眼明全椒道士家，丹砂入颊暾朝霞。谈间勃窣妙理窟，挽不听去犹欲遮。

缥思右辖千丈松，眉宇中藏嵇阮风。放船云梦鬼作祟，磈磊仆卧洪涛中。

此翁身大不及胆，引帆复逐天边鸿。渊宗堂中柱史裔，黄鹄作雏欺鹤唳。

衣裾不著京洛尘，潜心涪翁哦五字。相逢俄顷复解携，韵胜遣人增想似。

僧窗梦短夜复长，句挟寒霜聊可寄。
春闺怨
周密（宋代）

斜立倚东风，双眉对春怯。何处卜归期，花边数飞蝶。
除夜闻雷
谢翱（宋代）

牢落长为客，残年独拥衾。灯分寒夜火，雨过震馀阴。

捣药滋玄发，书符狷黑祲。相看故乡泪，不敢效吴音。
次韵奉和
释惟晤（宋代）

白发东山老，青林西坞归。听猿时驻锡，厉水自褰衣。

高论才难敌，孤踪行亦稀。惭君寄樵采，佳句出岩扉。
徐惟得冲漠斋又题八绝 其一 丛青阁
胡应麟（明代）

叠搆危梯入窈冥，长空不断暮天青。松阴竹色凭栏处，次第千山入画屏。
人我担
释大观（宋代）

分人分我谩多端，一串黄金锁骨寒。
善贾何曾停死货，明明担出与人看。
兵书峡
朱琦（清代）

两山束怒涛，峭壁如削铁。云是兵书峡，万古閟石穴。

神猿昔巢此，夜半思盗窃。六丁忽摄去，荒崖中断裂。

至今绝梯援，天巧不妄泄。我闻发微叹，神兵岂留诀。

幻想托鬼峪，望眼迷嵽嵲。颇疑兹岩底，下有老蛟窟。

乱石淬剑芒，惨澹斗霜雪。艰危懔可怖，一帆去如瞥。
次韵叶文范训导杂咏八首 其一 留此岩避暑
陈镒（明代）

何年留此岩，洞壑深藏幽。悬崖石栈细，佛屋居上头。

闻君日登览，颇遂平生游。想当入空翠，决𣾘香气浮。

林深远溽暑，池净涵清秋。逢僧作茗供，庶可终日留。

人生浊世中，万物同一沤。今我衰且蹇，亦复事林丘。

临风诵君诗，势利两俱休。
回风行
陈师道（宋代）

悬流汹汹从天来，南风五日斗不开。
御风起柂虎著翼，冲风系缆颜死灰。
昨日逆风今日回，万人莫挽才浮杯。
篙牵相贺天意得，秋声满帆风倒桅。
去留异态须一怒，造物可得无嫌猜。
咏史诗 凤皇台
胡曾（唐代）

秦娥一别凤皇台，东入青冥更不回。空有玉箫千载后，遗声时到世间来。
隐净山中大雨
张孝祥（宋代）

青嶂度云气，幽壑舞回风。山神助我奇观，唤起碧霄龙。电掣金蛇千丈，霆震灵鼍万叠，汹汹欲崩空。谁泻银河水，倾入宝莲宫。
坐中客，凌积翠，看奔洪。人间应失匕箸，高处独从容。洗尽从来尘垢，润及无边焦槁，造物不言功。天宇忽开霁，日在五云东。
彦礼提宫寄似黄芙蓉诗次韵奉酬二绝
喻良能（宋代）

幽圃知何处，青山东复东。
芙蓉黄玉蘂，还与海榴同。
一百五日行
陆游（宋代）

一百五日东郊时，陂塘水满雨如丝。
人家青烟不禁火，俚俗岂复思子推？旧坟年多木已拱，新坟积土高累累。
老鸦飞鸣衔肉去，纸钱雨湿挂树枝。
深松茂柏死自乐，地下应笑生人悲。
眼中青山身後冢，此事决定君何疑。
风吹云破日下照，小滩碎砾光陆离。
停车暂憩道傍舍，解囊且补残春诗。
东平路中遇大水
高适（唐代）

天灾自古有，昏垫弥今秋。霖霪溢川原，澒洞涵田畴。

指途适汶溢，挂席经芦洲。永望齐鲁郊，白云何悠悠。

傍沿钜野泽，大水纵横流。虫蛇拥独树，麋鹿奔行舟。

稼穑随波澜，西成不可求。室居相枕藉，蛙黾声啾啾。

仍怜穴蚁漂，益羡云禽游。农夫无倚著，野老生殷忧。

圣主当深仁，庙堂运良筹。仓廪终尔给，田租应罢收。

我心胡郁陶，征旅亦悲愁。纵怀济时策，谁肯论吾谋。
答林夫五颂次元韵 其三
沈辽（宋代）

海水浩荡烟苍茫，我欲求渡无舟航。东西路迷何苦渡，楞伽山下秋风凉。
张工部挽词
楼钥（宋代）

壮岁登郎省，旌麾历五州。
仁声号循吏，治行最诸侯。
忧国言多切，筹边虑更周。
积薪无恨望，终老得夷犹。
玉京谣·蝶梦迷清晓
吴文英（宋代）

陈仲文自号藏一，盖取坡诗中“万人如海一身藏”语。为度夷则商犯无射宫腔制此赠之。

蝶梦迷清晓，万里无家，岁晚貂裘敝。载取琴书，长安闲看桃李。烂绣锦、人海花场，任客燕、飘零谁计。春风里。香泥九陌，文梁孤垒。
微吟怕有诗声翳。镜慵看、但小楼独倚。金屋千娇，从他鸳暖秋被。蕙帐移、烟雨孤山，待对影、落梅清泚。终不似。江上翠微流水。
还自广陵
秦观（宋代）

天寒水鸟自相依，十百为群戏落晖。
过尽行人都不起，忽闻水响一齐飞。
黄碧
徐玑（宋代）

黄碧平沙岸，陂塘柳色春。
水清知酒美，山瘦识民贫。
鸡犬田家静，桑麻岁事新。
相逢行路客，半是永嘉人。
贤者国师赞
释居简（宋代）

心部根本，身严杂华。赤象青牛，跨竺越华。半满字则，五其等差。

殊声响则，一其纷拿。使登门之鱼，驾际天之涛。陋潢污行潦，而观海若之谽谺。

琐屑灭裂，又安知鰋鲤之与鲿鲨。
龙洞
何炳然（宋代）

胡髯抱嵌岩，白云拥万里。
若弄华阳珠，我欲割左耳。
沈孝孙孝感行，为谢医沈日新
郑元祐（元代）

吴东门，葑泥千顷曾无根。舟行滉漾渺无际，天水日夜相吐吞。

太平日久、人烟聚落散布洲渚上，绳擉网罟往往成人村。

沈仲说父、奉其高年之祖母，避喧却扫于此安晨昏。

说也不惟、文行一如李令伯，零丁孤苦、形影相依惟此祖与孙。

祖母今年九十岁，十年三蒙赐帛恩。孙扶母出拜君命，能无芳鲜列酒樽？

阿奶喜欢、一一为孙加啖歠，便出泄泻腑脏如雷奔。

耄龄久衰元气薄，数日不复欣盘飧。说忧形于色，苦形于言。

东吴世医沈君日新父，与沈世契、如水有委则有源。

新至切母脉，察母虚实寒与温。谓非药可疗，精凿曾经腊水浸，中有谷气可以回脾元。

作麋饮母病良愈，说也乐甚，再拜谢新难具论。嗟哉说与新，时之人，孝如说、艺如新，皆可敦薄俗、厚彝伦。

只今圣王敷五教、举逸民，一朝徵车轰动龙伯国，陈情有表应更语谆谆。

新也上医国固有道，说也孝感、可以假上帝通神。

明是谓同姓，不减骨肉亲。二子孝与艺，流布千秋春。
偈
释建（宋代）

兔马有角，牛羊无角。
绝毫绝厘，如山如岳。
针锋上师子翻身，藕如中大鹏展翼。
等闲突过北俱卢，日月星辰一时黑。
少年游 姑溪八月十八日寄怀里中同学诸子
陈世祥（清代）

去年此日，桂花影里，好句坐秋阴。今年此日，桂花何在，欹枕一秋心。

卷帘还起，何来明月，窥梦到孤衾。半秋匀染，已深深、潮长镇难禁。
刘阮洞
王沔之（宋代）

流传晨肇隐无踪，搜发仙源属郑公。百尺灵泉清澈底，千寻苍玉势凌空。

飘香故迹人虽到，采药巅崖路不通。二女深沉断消息，桃花依旧笑春风。
庐山杂兴 其一
释道潜（宋代）

古帝论匡山，南国之德镇。迩来得跻攀，此语始吾信。

雄雄压九江，矗矗排万仞。青天落飞瀑，白日雷霆震。

石镜俄忽开，孤光舞而运。异花无冬春，瑶草亦芳润。

远公初渡江，道誉蔼东晋。刘雷赞高风，遁世各无闷。

陈迹虎溪头，于今谁与讯。
与友人论学书
顾炎武（明代）

比往来南北，颇承友朋推一日之长，问道于盲。窃叹夫百余年以来之为学者，往往言心言性，而茫乎不得其解也。

命与仁，夫子之所罕言也；性与天道，子贡之所未得闻也。性命之理，著之《易传》，未尝数以语人。其答问士也，则曰：“行己有耻”；其为学，则曰：“好古敏求”；其与门弟子言，举尧舜相传所谓危微精一之说一切不道，而但曰：“允执其中，四海困穷，天禄永终。”呜呼！圣人之所以为学者，何其平易而可循也！故曰：“下学而上达。”颜子之几乎圣也，犹曰：“博我以文。”其告哀公也，明善之功，先之以博学。自曾子而下，笃实无若子夏，而其言仁也，则曰：“博学而笃志，切问而近思。”今之君子则不然，聚宾客门人之学者数十百人，“譬诸草木，区以别矣”，而一皆与之言心言性，舍多学而识，以求一贯之方，置四海之困穷不言，而终日讲危微精一之说，是必其道之高于夫子，而其门弟子之贤于子贡，祧东鲁而直接二帝之心传者也。我弗敢知也。

孟子一书，言心言性，亦谆谆矣，乃至万章、公孙丑、陈代、陈臻。周霄、彭更之所问，与孟子之所答者，常在乎出处、去就、辞受、取与之间。以伊尹之元圣，尧舜其君其民之盛德大功，而其本乃在乎千驷一介之不视不取。伯夷、伊尹之不同于孔子也，而其同者，则以“行一不义，杀一不辜，而得天下不为”。是故性也，命也，天也，夫子之所罕言，而今之君子之所恒言也；出处、去就、辞受、取与之辨，孔子、孟子之所恒言，而今之君子所罕言也。谓忠与清之未至于仁，而不知不忠与清而可以言仁者，未之有也；谓不忮不求之不足以尽道，而不知终身于忮且求而可以言道者，未之有也。我弗敢知也。

愚所谓圣人之道者如之何？曰：“博学于文”，曰：“行己有耻”。自一身以至于天下国家，皆学之事也；自子臣弟友以出入、往来、辞受、取与之间，皆有耻之事也。耻之于人大矣！不耻恶衣恶食，而耻匹夫匹妇之不被其泽，故曰：“万物皆备于我矣，反身而诚。”

呜呼！士而不先言耻，则为无本之人；非好古而多闻，则为空虚之学。以无本之人，而讲空虚之学，吾见其日从事于圣人而去之弥远也。虽然，非愚之所敢言也，且以区区之见，私诸同志，而求起予。
戏笑隐
无名僧（元代）

欣哉笑隐住中峰，本是鸿儒学说空。罗刹江头潮未白，稽留峰下火先红。

青霄有路干丞相，绀殿无颜见大雄。若使断江知此意，两人握手泣西风。
霜风
陆游（宋代）

霜风近海夜飕飕，敢效庸人念褐裘。
关吏虽通西域贡，王师犹护北平秋。
黄旗驰奏有三捷，金印酬功多列侯。
愿补颜行身已老，区区畎亩亦私忧。
秋日杂咏二十三首 其二十三 咏边塞
孙承恩（明代）

穷边秋气早，六月飞霜华。胡儿弓力强，马蹄蹴风沙。

黄云连白草，极目天无涯。孤城控险阨，令严寂不哗。

凄风传画角，落日悲鸣笳。征人于此际，谁不动思家。
读林季冲先生钦视祖陵颂
黄锦（明代）

南都钟阜称丰芭，虎踞龙蟠瞰江水。脉浚茅山百二峰，祥开帝统三千纪。

忆昔高皇弓剑藏，千官拜舞俨趋跄。森森石笋迎人立，郁郁长松摩天阊。

相传岁久网渐疏，守人不戒等蘧庐。伐木穿窑燔活火，起土成呰龙脉锄。

更有泗洲祖陵地，后峡开池专小利。蠢蠢小民何所知，不勒贞珉悯无忌。

天子惕然念水木，大开中殿咨钧轴。皇华酌酒满金杯，赐出内镪资路宿。

特命元勋成国行，懿亲新乐同于征。学士亦有宗伯在，周爰咨度毖经营。

琅琅天语涣大号，镌碑竖碣表厥道。须令耳目赫然新，勿令后犯频入告。

三臣衔命出京邸，臣亦叨恩拜南礼。好正追随恣讨论，其奈乡心牵万里。

自别家园已六春，乌伤雁断长悲辛。安得仙人缩地法，携手同看钟阜云。
四美堂
杨万里（宋代）

义山禾水在处在，明月清风无地无。
光禄子孙宁底巧，不应造物独私渠。
君不见谢家名子取四字，段家作堂兼四美。
主人自有笔如掾，何用殷懃问杨子。
暮春紫烟楼八咏步陈仪翔年兄百尺楼韵 其二
邓云霄（明代）

山川佳气槛前收，雉堞横烟翠欲流。风月四时供啸咏，图书万卷足夷犹。

渐通庄叟逍遥理，已约卢敖汗漫游。习静不知春事晚，壶中天地自悠悠。
颂古一百二十一首 其一一九
释宗杲（宋代）

云门举起竹篦，通身带水拖泥。奉报参玄上士，撒手悬崖勿迟。
花心动·入眼青红
吴文英（宋代）

入眼青红，小玲珑、飞檐度云微湿。绣槛展春，金屋宽花，谁管采湿波狭。翠深知是深多少，不都放、夕阳红入。待装缀，新漪涨翠，小圜荷叶。

此去春风满箧。应时锁蛛丝，浅虚尘榻。夜雨试灯，晴雪吹梅，趁取玳簪重盍。卷帘不解招新燕，春须笑、酒慳歌涩。半窗掩，日长困生翠睫。
初憩河阳郡斋三首 其三
宋庠（宋代）

郊圃连官圃，秋阴半岁阴。乱流横掠野，残日倒穿林。

雪拥承簪发，丹藏恋阙心。思归谁作引，从古怨瑶琴。
次韵师厚病间十首
黄庭坚（宋代）

桃李一春期，松柏千岁永。
经玄事寂寞，发白官闲冷。
草绿艾如张，波清蜮司影。
东里与无趾，渠有幸不幸。
郊行夜归书触目
陆游（宋代）

老翁病起厌端居，随意东西不问途。
霜野草枯鹰欲下，江天云湿雁相呼。
空垣破灶逃租屋，青幔红灯卖酒炉。
未畏还家踏泥潦，园丁持炬小儿扶。
咏梅 其四
周南（宋代）

诗在溪桥兴在人，年来绕树费追寻。何人鍊得冰霜骨，调出孤山韶濩音。
登甘露台
刘言史（唐代）

偶至无尘空翠间，雨花甘露境闲闲。

身心未寂终为累，非想天中独退还。
骢马驱
胡应麟（明代）

骢马千金装，日夕过平康。寸心重衡岱，片诺回沧桑。

白屋笑原季，青云轻赵张。明朝砍文吏，竟夜赤丸光。
奉和九日幸临渭亭登高应制得花字
赵彦伯（唐代）

九日报仙家，三秋转岁华。呼鹰下鸟路，戏马出龙沙。

簪挂丹萸蕊，杯浮紫菊花。所愿同微物，年年共辟邪。
次韵九弟五绝句 其三
李彭（宋代）

谷水为帘映暮山，珂珠贝玉妥天关。传闻小陆同支遁，游戏苍崖钜壑间。
莲花市
艾性夫（元代）

春风十里莲花市，红烛三更桃叶歌。
侯馆羇人眠不熟，梧桐窗下雨声多。
山行即事二首 其二
黄公度（宋代）

席改尊犹在，心閒屐自迟。角巾攲短树，风带罥疏篱。

作难忧胡羯，全生混野麋。晚来幽意惬，归路恐多岐。
映日梅
刘才邵（宋代）

冰肌耐热本神人，肯与寒光便浅颦。应笑海棠无道骨，睡红怯翠不禁春。
和至之秋宴感怀时至之已有归休意
吴则礼（宋代）

纷纷举世事轻肥，三径萧条独可依。
壮志未随黄发改，故山将伴白云归。
林泉定落幽人手，尘土空侵病客衣。
明月满帆秋水碧，扁舟去逐雁南飞。
郎月行
张渐（唐代）

朗月照帘幌，清夜有馀姿。洞房怨孤枕，挟琴爱前墀。

萱草已数叶，梨花复遍枝。去岁草始荣，与君新相知。

今年花未落，谁分生别离。代情难重论，人事好乖移。

合比月华满，分同月易亏。亏月当再圆，人别星陨天。

吾欲竟此曲，意深不可传。叹息孤鸾鸟，伤心明镜前。
晚春过夏侯校书值其沉醉戏赠
李端（唐代）

欹冠枕如意，独寝落花前。姚馥清时醉，边韶白日眠。

曝裈还当屋，张幕便成天。谒客唯题凤，偷儿欲觇毡。

失杯犹离席，坠履反登筵。本是墙东隐，今为瓮下仙。

卧龙髯乍磔，栖蝶腹何便。阮籍供琴韵，陶潜馀秫田。

人逢毂阳望，春似永和年。顾我非工饮，期君行见怜。

尝知渴羌好，亦觉醉胡贤。炙熟樽方竭，车回辖且全。

噀风仍作雨，洒地即成泉。自鄙新丰过，迟回惜十年。
送吴明卿四首 其二
欧大任（明代）

嘉会不可常，绸缪为君结。赐金岂不荣，而恋河梁别。

乐哉新相知，倏忽已燕粤。万里风与波，罗帷有明月。
又次子椿同君俞三诗 其二
李之仪（宋代）

西来不复见青牛，问遍生涯两鬓秋。但受郢人夸鼻斲，岂知蒙叟是腰舟。

柱头寂寞千年鹤，波面分明一点鸥。不向虚中问消息，磻溪终老但垂钩。
建炎丞相成国吕忠穆公退老堂
郑望之（宋代）

熙陵尝赋钓鱼篇，意属磻溪旧所传。治世代天今六相，中兴扶日跨群贤。

已栽桃李满天下，更卜林泉占海边。不似东山携妓女，一觞一咏度长年。

一从奉得去年书，报道江山已定居。应料于今台岳畔，还同自昔辋川图。

君臣终始如公少，将相声名自古无。何日雍容陪杖屦，松风山径竹篮舆。
半月轩
楼钥（宋代）

莫要作圆月，才圆却又亏。
不如作一半，犹有向圆时。
僧房夜坐
叶茵（宋代）

四十二间廊底客，不知春向柳边深。三旬禁足持僧戒，终日看书养道心。

露草带云眠野鹿，风枝摇月唳幽禽。一尘不到炉烟静，自向空寮续近吟。
壮节亭二松
赵崇鉘（宋代）

壮节亭前野碧滋，髯龙飞去忽经时。
只应黄犊苍藤路，尚有清泉白石知。
虎丘六绝句·方丈南窗
范成大（宋代）

鼓板钟鱼彻晓喧，谁云方外事萧然。
窗间日暮寒烟重，未到斋时我正眠。
好事近
汤显祖（明代）

帘外雨丝丝，浅恨轻愁碎滴。玉骨近来添瘦，趁相思无力。

小虫机杼隐秋窗，黯淡烟纱碧。落尽红灰池面，又西风吹急。
虬髯行送陈忠甫赴戚将军幕
欧大任（明代）

虬髯猿臂气如虎，都人共识陈忠甫。吾乡曾表孝廉家，奕世不绝衣冠谱。

少年握管善草书，近日工诗能乐府。胡骑天山敕勒歌，公孙剑器浑脱舞。

头上新焚章甫冠，据鞍欲扫东西虏。杜陵入幕本诗人，仆射岂徒似严武。

今之太保大将军，蓟门仗钺开胡云。戏下多收草茅士，半与卫霍论功勋。

君行许国奇男子，万里封侯从此始。燕郊八月飞寒霜，赠君犀甲铁裲裆，蛇头双矛丈八长。

渔阳山河尽锦绣，汉家障塞皆金汤。三卫贡市性犬羊，土蛮岂足称名王。

丈夫尺寸在边疆，金印累累摇日光。好儿却是李亚子，醉杀不数孙家郎。

秦五羖，魏五釜，微贱成名自千古。策清大漠以尺箠，生缚匈奴用长组。

陈忠甫，归来何以报明主。
题跋黄鲁直读书岩字二十言
李壁（宋代）

笔法推黄子，钟王共一机。
试摹三大字，归榜旧岩扉。
寄滑州李副使员外
皮日休（唐代）

兵绕临淮数十重，铁衣才子正从公。军前草奏旄头下，

城上封书箭簳中。围合只应闻晓雁，血腥何处避春风。

故人勋重金章贵，犹在江湖积剑功。
除草二首 其二
刘敞（宋代）

中庭不踰亩，百草何荒芜。绿叶间紫茎，薰莸互相渝。

所怜薄筋间，岂爱不埽除。贤者曾蒿莱，吾徒亦何如。

公侵藩垣出，蔓也自难图。下床值蛇蟒，依隐行郁纡。

至使蚊蚋多，不堪匝肌肤。古人遗我言，芳兰戒必锄。

努间蔑小惠，作诗感踌躇。
水调歌头 寒夜不寐，起坐对月口占
陆蓉佩（清代）

人生如寄耳，感慨亦徒然。起来且对明月，能有几回圆。

莫忆江南旧梦，且抱眼前真乐，无事既神仙。流水识人意，向我自涓涓。

兴亡事，千古恨，付云烟。三间五架，茅屋别有小壶天。

要种桑麻千树，变作桃源深杳，不与世人传。多少尘寰事，一笑向婵娟。
闻韩范移军泾原兼督关中四路
刘敞（宋代）

泾原非远略，韩范各名卿。地尽三秦国，身当万里城。

指麾沙漠静，谈笑铁山轻。报国心如日，忧民病若酲。

终军材冠世，汲黯直知名。风雪随车骑，鹰鹯起旆旌。

年年战频衄，事事泪堪横。会刷苍生耻，重看铸剑耕。
游
熊鉌（元代）

我来武夷山，远意起千古。尝疑混沌开，疏凿未经禹。

峡山犹古梁，洪涛莽回互。行舟留大壑，营巢馀断树。

垠崖波涛痕，隐隐皆可睹。陶然上古民，要服固深阻。

秦威何桓桓，薄海犹广土。六合皆涌沸，一枝岂宁处。

尝言十三君，隐隐避秦侣。一日厌尘寰，泠然遂高举。

上山娱宾云，下山满豺虎。神仙何渺茫，虹桥想虚语。

桃源亦其类，好事自誇诩。风气日已开，蛇断出真主。

遂令闽山陬，尽入职方宇。汉志名始彰，祠堂用鱼脯。

流传世代久，琳宫粲衣羽。至今此名山，号为神仙府。

恭惟我遁翁，辞辟厥功溥。于焉卜精庐，溪山九曲五。

图书尽在是，斯地俨邹鲁。我以负笈生，来兹有年数。

自惭仁智心，未睹高深趣。斯游亦何意，会心觊真遇。

侃侃平生友，惠然肯来顾。携手敦夙好，抗志企遐慕。

招我山中游，兹游适予素。巍巍大隐屏，屹屹天一柱。

前瞻晚对亭，考槃固其所。何当同心人，相与薙榛莽。

长松期岁寒，脩竹倚日莫。我自爱此山，踌躇不忍去。
北固山
陈之遴（明代）

危磴侵云策杖遥，琳宫积翠拥岧峣。烟开铁瓮生残照，风起金山急暮潮。

饮马几回虚割据，卧龙从古混渔樵。六朝佳丽依稀在，花月春江响玉箫。
香沙寺二首 其一
黄锡朋（清代）

深谷高陵莫复论，眼前乔木蔚然存。山墟如画斜阳淡，乌桕阴中认寺门。
风木歌，为褚本中赋，并寄徐一夔
张昱（元代）

树犹如此亲安在，岁月去人何迅速！陟岵陟屺望不及，入室升堂成宿昔。

劬劳未报弃诸孤，号泣旻天涕沾臆。走兽闻之失其群，飞鸟闻之堕其翼。

物之感也有如此，宜尔诸孤哀罔极。始丰先生辞馀力，文章今擅欧苏笔。

记成不忍再三读，未及终篇语呜咽。乃知人皆有父母，天性油然非染习。

孝思不匮永锡类，草偃风移而俗易。三复始丰记，击节为太息。

往求二木之所在，果然拔地俱千尺。孝子之父见手植，造物于斯有阴骘。

君不见东坡所记三槐堂，魏公德符在他日。
和陆郎中送出关
姜特立（宋代）

得失乘除谁使然，兹行犹作赤城仙。
支风给雨元无禁，借竹判花不费钱。